אוברי פלזה

אוברי כריסטינה פלזה (באנגלית: Aubrey Christina Plaza; נולדה ב-26 ביוני 1984) היא שחקנית, קומיקאית, מדבבת ומפיקת קולנוע אמריקאית. נודעת בעיקר בזכות תפקידיה בתור אפריל לאדגייט בסדרה "מחלקת גנים ונוף" של רשת NBC ובשל תפקידה בתור לני באסקר/אמאל פארוק בסדרה "לגיון" של רשת FX. פלזה נולדה בוילמינגטון, דלאוור שבארצות הברית למשפחה נוצרית. בת לברנדט, פרקליטה ממוצא אירי ואנגלי, ולדייוויד פלזה, יועץ פיננסי ממוצא פוארטו-ריקני. לה שתי אחיות קטנות, רנה ונטלי, כאשר השנייה היוותה לה השראה לדמותה של אפריל ב"מחלקת גנים ונוף". קריירת המשחק של פלזה החלה ב-2006, לאחר שהשתקמה משבץ שקרה לה במהלך תקופת לימודיה בבית הספר למשחק באוניברסיטת ניו יורק. באחד מתפקידיה הראשונים במקצוע גילמה מתמחה ב-NBC בפרק בעונה הראשונה של הסיטקום "רוק 30". ב-2009, היא לוהקה לסדרה הקומית והמוקומנטרית המצליחה של ערוץ NBC, "מחלקת גנים ונוף", שם היא גילמה את אפריל לאדגייט וזכתה לפרסומה הגדול. בזכות הסדרה היא הייתה מועמדת 3 פעמים לפרס אמי בקטגוריית "השחקנית הטובה ביותר בסדרה קומית" וגם הייתה מועמדת פעמיים לפרס גלובוס הזהב באותה קטגוריה. ב-2017 לוהקה לסדרה "לגיון" (מבוסס על מארוול קומיקס של "אקס-מן") של רשת FX Networks, בתור לני באסקר / אמאל פארוק - שבהתחלה מוגדרת כחברה אך בהמשך לאנטגוניסטית הראשית. ב-2018 שבה לשחק בעונה השנייה של הסדרה, ועל תפקידה הייתה מועמדת למספר פרסים ומועמדויות. בשנת 2022 היא דבבה ב"שדה קטנה". בנוסף ב-2009 פלזה השתתפה בסרט הראשון שלה, "אנשים מצחיקים" עם אדם סנדלר וסת' רוגן, שם גילמה את דייזי דנבי. ב-2010 השתתפה בסרט "האקסים של החברה שלי" בתור ג'ולי פאוורס. ב-2011 שיחקה בסרט הקומדיה "10 שנים" את אוליביה, לצדם של צ'נינג טייטום, כריס פראט ועוד. ב-2012 כיכבה בסרט "על אחריותכם בלבד" בתפקיד דריוס לצד ג'ייק ג'ונסון, הסרט זכה לביקורות חיוביות והעניק לפלזה התמודדויות למספר פרסים. שיחקה גם בסרט הדרמה "סוף האהבה" של מארק וובר. באותה שנה גם גילמה את מארני בסרט הקומדיה "הצצה למוחו של צ'ארלס סוון השלישי" בכיכובו של צ'ארלי שין. ב-2013 גילמה את אשלי בסרט "צ'ארלי חייב למות" בכיכובו של שיה לה-באף. בנוסף, דיבבה את נשיאת המועצה היוונית בסרט האנימציה "בית ספר למפלצות" של דיסני ופיקסאר. בהמשך, דיבבה את דמותה של אסקה ב"האגדה של קורה", סדרת ההמשך לסדרת האנימציה "אווטאר". באותה שנה יצאה הגרסה האנגלית של סרט האנימה "תצפית על גבעת הפרגים" לאקרנים, בה פלזה דיבבה את סצ'יקו הירוקוג'י. בקיץ 2013 יצא סרט קומדיית הנעורים "התנסות חובה" בכיכובה של פלזה שגילמה את ברנדי ובהשתתפות רייצ'ל בילסון וביל היידר, הסרט זכה להצלחה רבה בקופות. ב-2014 כיכבה בקומדיית הזומבים "חיים אחרי בת'" בתור בת' סלוקהאם ולצידם של דיין דיהן וג'ון סי. ריילי, הסרט נכתב ובוים על ידי ג'ף באנה, בן זוגה של פלזה. באותה שנה השתתפה במספר פרקים בסיטקום "שוודיה אהובתי" שם שיחקה בתפקיד עצמה. בנוסף גילמה את שרה בסרט "בנוגע לאלכס" לצד מקס גרינפילד ומגי גרייס. כמו כן, כיכבה בסרט "נד רייפל" בתור סוזן וובר. פלזה כיכבה גם בקומדיה הרומנטית "לא מתרגש" וגילמה את מלורי לצד כריס אוונס ומישל מונאהן. בשנת 2015 פלזה כיכבה בסרטים "האזור הבלתי-נסחף", לצד אנטון ילצ'ין, ובסרטה של ג'יימי באביט "פרזנו" לצד ג'ודי גריר ונטשה ליון. בשנת 2016 השתתפה בסרט "סבא בהפרעה", לצדם של רוברט דה נירו וזאק אפרון. לאחר מכן, כיכבה בסרט "מייק ודייב מחפשים דייט", שוב לצד אפרון ואנה קנדריק. בשנת 2017 אוברי השתתפה בסרט "אינגריד מאבדת את הצפון", ובסרט הקומדיה הנועז "השעות הקטנות" בבימויו של בן זוגה ג'ף באנה(אנ') שגם כתב את התסריט. בשנת 2023 הופיעה ברשימה השנתית טיים 100 של מגזין טיים. משנת 2011 פלזה נמצאת בזוגיות עם התסריטאי-במאי ג'ף באנה (אנ'). השניים מתגוררים יחד בלוס אנג'לס, קליפורניה ומשתפים פעולה לעיתים קרובות. פלזה מזדהה כביסקסואלית. ב-2016 סיפרה לכתב העת הגאה האמריקאי "The Advocate", על כך שהיא מתאהבת גם בבנים וגם בבנות. באוקטובר 2023, פלזה, יחד עם עוד מאות שחקנים, קומיקאים ומנהלי בידור מהוליווד חתמו על מכתב פתוח לנשיא ביידן. הם קראו לשחרור בני ערובה המוחזקים על ידי ארגון הטרור חמאס בעקבות מתקפת הפתע על ישראל. הקמפיין שהושק לצד המכתב נקרא #NoHostageLeftBehind. המכתב מדגיש את הרצון לחופש הן לישראלים והן לפלסטינים לחיות בשלום ומגנה את האלימות של חמאס. אוברי פלזה, ברשת החברתית אינסטגרם אוברי פלזה, במסד הנתונים הקולנועיים IMDb (באנגלית) אוברי פלזה, באתר "אידיבי", מאגר הידע העברי לקולנוע ישראלי ועולמי אוברי פלזה, באתר AllMovie (באנגלית) אוברי פלזה, באתר Rotten Tomatoes (באנגלית) אוברי פלזה, באתר Box Office Mojo (באנגלית) אוברי פלזה, באתר Metacritic (באנגלית) אוברי פלזה, במסד הנתונים הקולנועיים KinoPoisk (ברוסית) אוברי פלזה, באתר MusicBrainz (באנגלית) אוברי פלזה, באתר Discogs (באנגלית) מעין זיגדון‏, ריאיון עם אוברי פלאזה מ"מחלקת גנים ונוף", באתר וואלה, 10 בדצמבר 2012 אילן קפרוב, ‏בתולה מצטיינת: הכירו את ה"אמריקן פאי" החדש, באתר ‏מאקו‏, 29 ביולי 2013 קייל ביוקנן, ניו יורק טיימס, אוברי פלאזה: "אם לא אשחק אמות", באתר הארץ, 12 באוקטובר 2024 איימי פולר, AUBREY PLAZA Is on the 2023 TIME 100 List, טיים, ‏13 באפריל 2023 The A-List Interview: Aubrey Plaza Matt Donnelly, Hollywood Stars and Executives Thank President Biden for Leadership, Call for Release of All Hamas Hostages, Variety, ‏2023-10-23 (באנגלית אמריקאית) שני ליטמן, "התחת הזקן שלי" מגלה את העתיד ועובד מצוין בהווה, באתר הארץ, 3 באוקטובר 2024